b'\n_START_ARTICLE_\nMamberamo\n_START_PARAGRAPH_\nMamberamo on 700 kilometri\xc3\xa4 pitk\xc3\xa4 joki Indonesian Papuan ja Irian Jaya Baratin provinssissa Uuden Guinean saarella. Se saa alkunsa Taritatu- ja Tariku-jokien kohtaamisesta, virtaa etel\xc3\xa4st\xc3\xa4 pohjoiseen ja laskee Tyyneenmereen saaren pohjoisimmassa nurkassa suurehkon suistoalueen l\xc3\xa4pi. Jokilaaksossa on biodiversiteetti vertaansa vailla ja paljon endeemisi\xc3\xa4 lajeja. Alueella asuu my\xc3\xb6s heimoja, joilla on hyvin v\xc3\xa4h\xc3\xa4n kontakteja ulkomaailmaan._NEWLINE_Mamberamon suurimmat sivujoet ovat Taritatu (Idenburg) ja Tariku (Rouffaer). Joissa on monia koskia, mutta silloin kun vett\xc3\xa4 on tarpeeksi, niit\xc3\xa4 pitkin voi kulkea moottoriveneill\xc3\xa4._NEWLINE_Joen valuma-alue on 7,8 miljoonaa hehtaaria, ja sen korkeus vaihtelee yli viidest\xc3\xa4 kilometrist\xc3\xa4 merenpinnan tasoon. Vuotuinen sadem\xc3\xa4\xc3\xa4r\xc3\xa4 on noin 3000 mm ja p\xc3\xa4iv\xc3\xa4l\xc3\xa4mp\xc3\xb6tila 26 \xcc\x8aC. Yli 90% valuma-alueesta on mets\xc3\xa4n tai muun luonnonkasvillisuuden peitossa'